Walvisbaaier voor oor seksuele aanranding in kafee - Howe - Republikein
Saturday, August 10th, 23:56:04
Walvisbaaier voor oor seksuele aanranding in kafee
Ronelle Rademeyer - Die 51-jarige mnr. Raymond Dick van Walvisbaai het Vrydag ná twee dae in aanhouding op klagte van seksuele aanranding en gewone aanranding in die landdroshof op dié dorp verskyn, en borgtog van N$2 000 is aan hom toegestaan.
Hy staan op hierdie klagte tereg nadat hy na bewering op 26 Januarie in die bekende Trust Market-kafee ’n 23-jarige vrou seksueel aangerand het deur haar in die winkel van agter te betas en aan haar borste te vat.
Hy het haar glo ook gesoen.
Daarná het Dick glo ‘n 27-jarige toesighouer, wat hom oor sy gedrag gekonfronteer het, aan die arm gegryp en haar arm gedraai.
CCTV-beeldmateriaal van die voorval is later op Facebook geplaas om druk op die polisie te plaas om hom te vervolg.
Dick, wat as passer en draaier op die dorp werk, het by navraag gesê hy het “geskrik” toe hy die CCTV-beeldmateriaal sien. Hy voer aan hy was daardie dag te dronk om te besef wat hy doen.
“Ek het die Saterdag na Trust Market gegaan om bier te koop. Ek was oordronk gewees. Ek het uitgesny en nie geweet wat ek doen nie,” het hy gesê.
Dick sê toe ’n familielid later vir hom die video’s op Facebook wys, het hy “baie groot geskrik”.
“Ek kan nie onthou dat ek dit gedoen het nie,” het hy gesê.
Landdros Rivermo Williams het sy verhoor tot vandag uitgestel.